KIRJALLINEN KYSYMYS E-3835/00

esittäjä(t): Elisabeth Schroedter (Verts/ALE) komissiolle

(7. joulukuuta 2000)

Aihe: Äärioikeiston edustajien osallistuminen EU:n tukemiin musiikkitilaisuuksiin

Tutkijat varoittavat rasismin, äärioikeistolaisuuden ja muukalaisvihan lisääntymisen yhteydessä erityisesti siitä, että oikeistolaiseksi luokiteltavissa oleva musiikki saattaa johtaa nuoret äärioikeistolaisten järjestöjen välittömään vaikutuspiiriin.

1. Onko komissio tietoinen, että 80 km Madridista kaakkoon sijaitsevassa Taranconissa järjestettiin 14.15. heinäkuuta 2000 otsikolla Arcana Europa viikonlopun pituinen darkwave-tyylisuunnan konsertti, jossa esiintyi useita huomattavia eurooppalaisen äärioikeistolaisen musiikin edustajia ja jonka järjestäjän (Los Cantos de Maldoror) ylläpitämillä Internet-sivuilla mainittiin, että muun muassa Euroopan unioni ja Espanjan aluehallinnot olivat tukeneet tätä tilaisuutta?

2. Onko totta, että EU myönsi tälle konsertille rahoitustukea?

Jos ei ole, mihin toimiin EU aikoo ryhtyä niitä konsertin järjestäjiä vastaan, jotka mainostivat konserttia laittomasti käyttäen EU:n logoa ja linkkiä EU:n kotisivuille?

Jos on, miten komissio selittää sellaisen tilaisuuden tukemisen, jossa esiintyy muusikkoja, kuten Allerseelen-yhtyeeseen kuuluva itävaltalainen Gerhard Petrak (taiteilijanimeltään Kadmon), jonka nimi on näkynyt jo monien vuosien ajan useissa saksalaisissa äärioikeistolaislehdissä ja joka toimittaa omaa pamflettiaan nimeltä Aorta, jossa hän osoittaa kunnioitustaan kansallissosialismin edustajia, esimerkiksi Karl-Maria Wiligutia (SS-prikaatinjohtaja, SS-pääkallomerkin luoja ja Himmlerin neuvonantaja esoteerisissa asioissa) kohtaan?

Onko komissio sitä mieltä, että nämä ilmaisut ovat selkeästi rasistisia ja äärioikeistolaisia ja että tällainen toiminta on estettävä perustamissopimuksen 13 artiklassa mainitun yleisen syrjimättömyyslausekkeen ja komission 25. maaliskuuta 1998 antaman tiedonannon (rasismin vastainen toimintasuunnitelma)(1) mukaan?

3. Mainitsin komission Berliinin edustustolle kuluvan vuoden heinäkuun alkupuolella Internetissä olleesta konsertti-ilmoituksesta ja kysyin, missä määrin EU on myöntänyt kyseiselle konsertille tukea. Moni asiaa koskeva kysymys (esitetty 19.7., 3.8., 22.8. ja 7.9.) on kuitenkin yhä vailla vastausta.

Ovatko komission Berliinin edustuston työntekijät ilmoittaneet kyselyistäni Brysselin asiasta vastaaville elimille? Mihin toimiin tämän asian suhteen on tähän mennessä ryhdytty?

4. Jos EU on tukenut tätä konserttia olematta alunperin tietoinen sen yksityiskohdista, mitä johtopäätöksiä se on tähän mennessä asiasta tehnyt tai päättänyt tehdä?

Onko myönnetyistä EU:n varoista esitetty jo takaisinmaksupyyntö?

Onko komissio jo päättänyt, mikä taho kantaa vastuun rahoitustuen myöntämistä koskevasta päätöksestä?

(1) KOM(98) 183 lopullinen.

Viviane Redingin komission puolesta antama vastaus

(28. maaliskuuta 2001)

1. Arcana Europa -hanke sai vuonna 1999 yhteisön rahoitusta 22 070. Rahoitus liittyi Nuorten Eurooppa -ohjelmaan kuuluviin (paikallisiin) nuorisoaloitteisiin. Rahoitus osoitettiin Los Cantos del Maldoror -yhdistykselle sen jälkeen kun avustuksesta oli tehty sopimus.

Hankkeen valinnan perustana oleva aineisto esitettiin ohjelmasta vastaavalle Espanjan kansalliselle toimistolle(1). Se ei sisältänyt rasismiin tai muukalaisvihaan viittaavia piirteitä, joiden perusteella hanke voidaan jättää yhteisön tuen ulkopuolelle.

2. Komission Berliinin edustusto on välittänyt arvoisan parlamentin jäsenen huomiot asianomaisille Brysselin yksiköille.

Espanjan kansallisessa toimistossa on toteutettu tutkimuksia. Toimintakertomus on käyty läpi yksityiskohtaisesti. Hallussaan olevien tietojen pohjalta komissio on oikeudellisessa mielessä joutunut noudattamaan edellä mainitun sopimuksen ehtoja.

3. Arvoisa parlamentin jäsen on toimittanut lisätietoja kirjallisessa kysymyksessään. Tiedot liittyvät erityisesti toimintaan, jota eräs projektiin kuuluvassa konsertissa mukana ollut muusikko on toteuttanut taiteilijanimellä. Nämä tiedot eivät olleet komission käytössä, kun hankkeen asiakirjoja käsiteltiin, eikä niitä voitu ottaa huomioon hankkeen tukikelpoisuutta arvioitaessa.

4. Komissio on arvoisan parlamentin jäsenen tavoin huolestunut rasismin ja muukalaisvihan torjuntaan liittyvistä kysymyksistä. Komissio tuomitsee kaikenlaisen rasismin ja suvaitsemattomuuden ja on sitoutunut niiden vastaiseen toimintaan. Komissio ottaa huomioon Euroopan rasismin ja muukalaisvihan seurantakeskuksen esittämät huomautukset vaaroista, jotka liittyvät musiikkiin ja uuteen teknologiaan rasististen ja muukalaisvastaisten viestien välittäjinä, sekä seurantakeskuksen näkemykset myönteisten kasvatustoimien tärkeydestä varsinkin nuorten keskuudessa.

Siksi komissio on päättänyt asettaa nuoriso-ohjelmassa etusijalle hankkeet, joissa keskitytään ihmisoikeuksien kunnioittamista korostavaan toimintaan ja rasismin, antisemitismin ja muukalaisvihan torjuntaan; valitettavasti puheena olevassa tapauksessa komission on mahdotonta enää puuttua oikeudellisiin velvoitteisiinsa. Ihmisoikeuksien kunnioittaminen ja rasismin, antisemitismin ja muukalaisvihan torjunta on valittu yhdeksi vuoden 2001 ensisijaiseksi aihealueeksi yhteisymmärryksessä ohjelmakomitean kanssa. Vuoden 2001 aikana on tarkoitus järjestää Berliinissä yhteistyössä Saksan hallituksen kanssa suuri konferenssi, jossa käsitellään näitä ongelmia.

Lisäksi komissio lisää entisestään valvontaa, jotta voitaisiin taata, että nuoriso-ohjelmasta tuetut hankkeet ovat edellytysten mukaisia. Vastaavasti komissio esittää valvontaa koskevia suosituksia kansallisille toimistoille.

(1) Kansalliset toimistot vastaavat ohjelman täytäntöönpanosta kansallisella tasolla.